ธปท.เผยทุนสำรองประเทศเพิ่มน้อย
ธปท.เผยทุนสำรองอยู่ที่ระดับ 1.7แสนล้านเหรียญสหรัฐ เพิ่มขึ้น 100 ล้านเหรียญสหรัฐจากสัปดาห์ก่อน คาดเพิ่มน้อยเพราะลดการแทรกแซงค่าเงินบาทแข็ง
30 ธ.ค. 2553

ธปท.เผยทุนสำรองอยู่ที่ระดับ 1.7แสนล้านเหรียญสหรัฐ เพิ่มขึ้น 100 ล้านเหรียญสหรัฐจากสัปดาห์ก่อน คาดเพิ่มน้อยเพราะลดการแทรกแซงค่าเงินบาทแข็ง
ธนาคารแห่งประเทศไทย(ธปท.) รายงานฐานะเงินสำรองระหว่างประเทศ ณ วันที่ 24 ธ.ค.ปีนี้ อยู่ที่ระดับ 1.704 แสนล้านเหรียญสหรัฐ เพิ่มขึ้น 100 ล้านเหรียญสหรัฐ จากสัปดาห์ก่อนหน้าอยู่ที่ 1.703 แสนล้านเหรียญสหรัฐ ด้านฐานะสุทธิการซื้อขายเงินตราต่างประเทศแลกกับเงินบาทล่วงหน้าอยู่ที่ระดับ 1.67 หมื่นล้านเหรียญสหรัฐ เพิ่มขึ้น 300 ล้านเหรียญสหรัฐ จากสัปดาห์ก่อนอยู่ที่  1.64 หมื่นล้านเหรียญสหรัฐ 
ทั้งนี้ คาดว่าสาเหตุที่ทุนสำรองระหว่างประเทศเพิ่มขึ้นน้อยลงน่าจะมาจากช่วงก่อนหน้านี้ เนื่องมาจากความจำเป็นในการซื้อเงินเหรียญสหรัฐเข้าเก็บในทุนสำรองโดยตรงมีน้อยลง เพราะขณะนี้เงินบาทเริ่มนิ่งโดยเคลื่อนไหวอยู่ที่ระดับ 30 บาทกว่าๆต่อเหรียญสหรัฐ ไม่แข็งค่าขึ้นเร็วเหมือนช่วงที่ผ่านมา ธปท.จึงทยอยลดการเข้าซื้อเงินเหรียญสหรัฐเพื่อแทรกแซงค่าเงินบาทน้อยลง 
สำหรับฐานะเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ธปท.อยู่ที่ระดับ 1.149 ล้านล้านบาท เพิ่มขึ้น 5.39 หมื่นล้านบาท จากสัปดาห์ก่อนหน้าที่ 1.095 ล้านล้านบาท คาดว่าปริมษรเงินเพิ่มขึ้นในช่วงนี้ เพราะประชาชนมีความต้องการถือเงินเพื่อจับจ่ายใช้สอยในช่วงเทศกาลวันหยุดส่งท้ายปีเก่าต้อนรับปีใหม่เพิ่มขึ้น